Wêreldleiers op pad om te praat oor NGV | Netwerk24
Deur Bonolo Selebano 02 September 2019 05:47
'n Groep wêreldleiers bekend as die "ouer garde" sal na verwagting Dinsdag in Suid-Afrika aankom om die instelling van die Nasionale Gesondheidsversekering (NGV) met pres. Cyril Ramaphosa te bespreek.
Luidens 'n mediaverklaring wat die presidensie uitgereik het, sal Ramaphosa met die groep leiers praat oor die NGV se finansieringstelsel wat daarop gemik is om te verseker dat alle Suid-Afrikaanse burgers toegang het tot noodsaaklike gesondheidsorg, ongeag hul inkomste.
Die groep sluit onder andere in die menseregte-aktivis en Nelson Mandela se weduwee, Graça Machel, asook Gro Harlem Brundtland, die voormalige premier van Noorweë.
"Die Wêreldgesondheidsorganisasie definieer omvattende gesondheidsorg as iets wat alle mense en gemeenskappe toegang gee tot voldoende en doeltreffende dienste wat hul gesondheid kan verbeter, siektes voorkom en genees, toestande kan rehabiliteer en lewensbeperkende siektes kan bestuur," sê die presidensie.
"Die gebruik van dié dienste behoort nie tot geldelike probleme te lei nie."
Die besoekers sal ook vergader met Zweli Mkhize, Suid-Afrika se minister van gesondheid, asook regeringsleiers, en leiers in die gesondheidsektor en die burgerlike gemeenskap om Suid-Afrika se "reis na universele gesondheidsorg deur die instelling van die NGV te verstaan".
Die "ouer garde" sal op 3 September ook met die parlement se portefeuljekomitee oor gesondheid en met Ramaphosa vergader om te bespreek hoe Suid-Afrika op die beste moontlike manier hervorming in die gesondheidsektor kan instel, wat sal lei tot omvattende gesondheidsorg.
"Die parlement is nou besig met openbare gesprekvoering oor die NGV-wet wat gemik is op toegang tot gesondheidsorg gegrond op waardes soos geregtigheid, regverdigheid en maatskaplike samehorigheid," het die presidensie gesê.